num_pages: 303
description: „Trecut-au anii cu un București chinuit de comuniști, comparat cu unul în căutarea identității, câteodată mai frumos, câteodată mai urât sau chiar distrus de interesele unora. Vă propun, așadar, să (re)descoperiți Bucureștiul de la sfârșitul secolului XX și începutul secolului XXI. (...)Am avut norocul să încep să fotografiez chiar în perioada în care Bucureștiul era în plină demolare, în toamna lui 1979. Fotografiile făcute spun povestea orașului și a noastră, așa cum a fost, așa cum am trăit în școala generală, liceu și facultate. (...) Azi îmi place să-i fotografiez pe locuitorii capitalei, să surprind viața orașului în culori vii. Orașul fără oameni este butaforie.” Andrei Bîrsan„Trecut-au anii prin viața fiecăruia dintre noi și vom observa cât de greu recuperăm amintiri și mărturii despre existența noastră de acum trei sau patru decenii. Amprenta orașului pe care o modificăm insesizabil, adesea cu fiecare an trăit, privită de la o distanță mai mare, va părea asemenea unui peisaj decupat dintr-o altă istorie. O altă lume care totuși a făcut parte din viața noastră. Este pentru prima oară, cred eu, când parcurgem un itinerar vizual prin București, prin filtrul comparațiilor, între azi și un ieri mai îndepartat, prezentat nu din perspectiva istoriei, ci cu ajutorul amintirilor recente.” Adrian Majuru
language: Romanian
title: Trecut-Au Anii. Bucureștiul de ieri și de azi
publisher: Corint Books